Slimkop in wiskunde klop selfs studente | Netwerk24
Deur Suzaan Potgieter 03 Januarie 2019 13:39
Al was hy verlede jaar nog 'n skoolleerling, het Ralph McDougall (18) teen universiteit­studente in wiskunde meegeding en uitstekend gevaar.
Ralph McDougall (18) van Curro Durbanville het op skool al universiteitsvlak-wiskunde gedoen.
"Ek het nog altyd baie goed gedoen in wiskunde op skool. Vanaf gr. 5 of 6 het ek doelbewus begin om my wiskunde soveel as moontlik te oefen en verder te gaan as die skoolsillabus," sê hy.
Ralph, wat aan Curro Durbanville gematrikuleer het, het verlede jaar by die Suid-Afrikaanse tersiêre wiskunde-olimpiade 'n plek in die topses, saam met tweede- en derdejaarstudente, behaal.
"Ek geniet dit om kreatiewe oplossings vir moeilike probleme te kry."
Hy het ook in September verlede jaar aan die internasionale olimpiade in informatika in Japan as deel van die Suid-Afrikaanse span deelgeneem.
"Dit is baie bevredigend wanneer jy ure aan 'n moeilike probleem gewerk het en die belangrike deurbraak maak deur dit op te los."
Agt onderskeidings kaf gedraf
Nadat hy matriek met agt onderskeieidngs in die Onafhanklike Eksamenraad (IEB) se eksamen geslaag het, gaan hy aan die Universiteit Stellenbosch elektroniese ingenieurswese studeer.
Benewens 'n goeie ondersteuningstelsel by die huis, kry Ralph ook ondersteuning van die skool waar die onderwysers hom toelaat om in die wiskundeklasse werk op 'n hoër vlak te doen.
"Die skool het my ook geakkommodeer toe ek weke lank weens wiskunde skool gemis het deur toetse te skuif en toe te laat dat ek my take via e-pos stuur," sê hy.
Hy was ook verlede jaar die wenner van die Universiteit van Kaapstad se wiskundekompetisie.
Volgens Ralph het sy voormalige juffrou Maria Schmidt, wat vir hom wiskunde van gr. 7 tot gr. 10 gegee het, gehelp om sy talent te kweek.
"Dit was 'n groot oomblik vir my. Dis iets wat ek al van gr. 8 af wou wen, so dit was lekker om dit in my finale jaar te bereik."
"Die onderwysers by Curro moedig die leerlinge aan om 'te speel' op apps soos GeoGebra.
"Die onderwysers is ook baie gretig om jou in te teken vir olimpiades, wat baie goed is, aangesien dit jou die geleentheid gee om moeiliker dog interessante probleme teë te kom," sê hy.